Щагу футболым ифестиваль — Голос Адыга\nЩагу футболым ифестиваль\nРедактор 16.04.2019 16.04.2019 КЪЭБАРЫКlЭХЭР\nПроектэу «КIэлэцIыкIу спорт» зыфиIорэм къыдыхэлъытагъэу партиеу «Единэ Россием» щагу футболым иурысые фестиваль гъэмафэм зэхищэщт. ЖъоныгъуакIэм ыкIэхэм къащегъэжьагъэу шышъхьэIум нэс зэрэхэгъэгоу зэ­нэ­къокъухэр щырекIокIыщтых, финалыр гъэмафэм ыкIэхэм Санкт-Петербург щыкIощт. АщкIэ макъэ къыгъэIугъ партийнэ проектэу «КIэлэцIыкIу спорт» зы­фиIорэм икоординаторэу, Къэралыгъо Думэм идепутатэу Ирина Роднинам.\n«ГъэрекIо футболымкIэ дунэе чемпио­натыр Урысыем зэрэщыкIуагъэм къы­хэкIэу спорт инфраструктурэм лъэшэу зиушъомбгъугъ, футболым пыщагъэхэр, зэнэкъокъухэм алъыплъэхэрэр нахьыбэ хъугъэ. Джары партийнэ проектэу «КIэ­лэцIыкIу спортым» илъэныкъуакIэу «Щагу футболыр» зыфиIорэм тызкIыфежьагъэр. Урысые фестивалым изэнэкъокъухэр жъоныгъуакIэм и 18-м муниципалитетхэмрэ шъолъырхэмрэ ащарагъэжьэщтых», — къыIуагъ Ирина Роднинам.\nЩагу футболым Мыекъуапэ зызэрэщырагъэушъомбгъурэм, гъэмафэм зэ­нэкъокъоу щыIэщтхэм афэгъэхьыгъэу муниципальнэ образованиеу «Къалэу Мыекъуапэ» иадминистрацие физическэ культурэмрэ спортымрэкIэ икомитет ипащэу Дмитрий Щербаневым къы­Iотагъ:\n«Футболыр дунаим нахь щырякIэсэ спорт лъэпкъхэм ащыщ. АщкIэ чем­пионатыр зыщыIагъэр бэшIагъэп. Футбо­лым нахь зегъэушъомбгъугъэныр непэ игъо дэдэу щыт. Гъэмафэрэ муниципальнэ образованием къыдэнэрэ кIэлэцIыкIухэм языгъэпсэфыгъо уахътэ нахь гъэшIэгъонэу агъэкIонымкIэ ар амалы­шIоу щыт.\nТадэжь спорт зэфэшъхьафхэр щызэхэтэщэх. ЦIыфхэр спортым пыщэгъэнхэмкIэ, гъогу пхэндж темыхьанхэмкIэ ахэм яшIуагъэ къэкIо. Зыныбжь икъугъэр ипсауныгъэ изытет, ар зэщымыкъоным егъэгумэкIымэ, ныбжьыкIэхэр ащ фэбгъэчэфынхэ фае. Мыщ фэдэ зэнэкъокъухэм ахэлэжьэнхэр, гъэ­хъагъэхэр ащашIынхэр ахэм нахь къыхахы.\nЩагу футбол зэнэкъокъухэм мэхьанэшхо яI. Ау къэлэшхохэм ахэр зэращыкIохэрэмрэ Мыекъуапэ зэрэщызэхащэхэрэмрэ тIэкIу зэтекIы. Такъикъ 20 фэдизкIэ тикъалэ исыд фэдэрэ спорт еджапIи унэсын плъэкIыщт. IэпэIэсэ­ныгъэшхо зиIэ тренерхэр кIэлэцIыкIухэм адэлажьэх. Фэтэрыбэу зэхэт унэхэми, гурыт еджапIэхэми футболешIапIэхэр, физкультурэ комплексхэр яIэх. Амал зэриIэкIэ ахэм ренэу спорт Iофтхьа­бзэхэр ащызэхэтщэн фае. Джары партиеу «Единэ Россием» ипроектэу «КIэ­лэцIыкIу спорт» зыфиIорэм къыдыхэ­лъы­тагъэу щагу футболым иурысые фе­стиваль имуниципальнэ чэзыу тызкIыфежьэщтыр».\nПредыдущая «Нартхэм якъэбар уухын плъэкIыщтэп…»\nСледущая Мэлылъфэгъур имыкIызэ…